Umbes 400 Läti lasteaeda said ööl vastu eilset kolmapäeva, 11. oktoobrit sarnaseid ähvarduskirju, nagu juba teisipäeval said umbes 300 kooli, ütles politseiülem Armands Ruks kolmapäeva hommikul Läti televisioonile.
Ruksi sõnul andis politsei lasteaedadele kohe teada, et tegemist on madala tasemega ähvardustega ning asutusi ei ole vaja evakueerida.
E-kirjad laekusid umbes kella 1 paiku öösel.
Ruksi sõnul on oluline kurjategija või kurjategijad praegu võimalikult kiiresti kinni pidada, mistõttu ei saa täpsustada, mida on politseil seni õnnestunud e-kirjade saatja või saatjate kohta teada saada.
„Tuleb mõista, et tegemist pole lihtsa kurjategijaga, kellel pole spetsiifilisi IT-teadmisi, mida oleks lihtne leida,” ütles Ruks ja selgitas, et politsei teeb koostööd ka rahvusvaheliste partneritega.
Praegu on oluline, et avalikkus mõistaks, et oht ja terrorismi tase riigis ei tõuse, rõhutas Ruks.
Ruks ei öelnud, kas need ähvarduskirjad tulid mõnest Lätile ebasõbralikust riigist, kuid tõi välja, et kui see kinnitust leiab, ei ole kurjategijate juurde pääsemine lihtne.
Politseijuht kutsus lasteaedade juhtkondi mitte mingil juhul paanikasse sattuma ja ähvarduste saamisest politseid teavitama.
Nagu eelnevalt kindlaks tehtud, olid e-kirjad venekeelsed, saadetud erinevatelt meili- ja IP-aadressidelt.
Politsei küberkuritegevuse vastase võitluse osakonna ametnikud on alustanud kriminaalseadustiku § 231 lõike 1 alusel kriminaalmenetlust lõhkeaine, mürgise, radioaktiivse või bakterioloogilise aine või materjali või lõhkeseadeldise sisestamise või paigutamise kohta tahtlikult valeteate edastamise kohta.
Umbes 300 kooli üle Läti said teisipäeval, 10. oktoobril e-kirjad võimalike turvariskide kohta. Infot hinnates ütles politsei, et elanikel pole põhjust ärevuseks ning ohutaset kirjeldati madalaks.
Läti julgeolekuteenistus VDD teatas samuti, et terrorismi ohutase Lätis püsib madal ning VDD käsutuses olev info ei viita, et see lähiajal muutuda võiks. Vaatamata sellele toimus Lätis mitmes koolis evakueerimine ja õppetöö katkestati.